Sportivii suceveni s-au remarcat din nou la Campionatul Național de Culturism și Fitness, desfășurat în acest an la Cluj-Napoca, care s-a bucurat de participarea a peste 1.000 de concurenți.
Astfel, humoreanul Sorin Florescu, în vârstă de 48 de ani, a reușit să devină campion național de seniori la categoria 70 de kilograme, concurând împotriva unor adversari mult mai tineri. De asemenea, sportivul legitimat la CSM Bistrița și-a apărat cu succes titul național în concursul de Masters 45-49 ani, pe care l-a cucerit la această ediție pentru a treia oară la rând.
Multiplu laureat național, Sorin Florescu a început să practice acest sport în urmă cu peste 30 de ani şi spune că va continua să facă acest lucru şi în viitor.
„Secretul acestui succes este viaţa sănătoasă pe care o duc şi faptul că nu iau nici un fel de stimulatori. Am o dietă pe care o respect tot anul, doar cantitatea de alimente fiind diferită. Pe lângă alimentaţie, foarte importante sunt şi antrenamentele, câte 2-3 ore în fiecare zi. Pot spune că de-a lungul timpului am ridicat sute de mii de tone. Țin să mulțumesc familiei pentru sprijinul necondiționat și antrenorului Cristian Dan pentru colaborarea fără cusur”, a precizat Sorin Florescu.
Humoreanul a mărturisit că va continua să participe la concursuri pentru a-i determina şi pe alţi prieteni, cunoscuţi şi elevi pe care îi antrenează, să ducă o viaţă sportivă și un trai sănătos, indiferent de vârstă.
Proaspăt laureați la Campionatul Balcanic, desfășurat la sfârșitul lunii trecute, la Timișoara, Cristi Tcaciuc și Radu Pețenghea, de la clubul EuroPower Gym Suceava, au urcat pe cea mai înaltă treaptă a podiumului de premiere și la Naționalele de la Cluj-Napoca.
Tcaciuc, în vârstă de 43 de ani, a devenit campionul categoriei +90 de kilograme în concursul Masters, în vreme ce Pețenghea, în vârstă de 42 de ani, s-a impus atât în concursul open de culturism clasic, cât și la Masters, categoria 80 de kilograme.
Dar lista sportivilor de la clubul EuroPower Gym medaliați la Naționale nu se oprește aici: Sorin Cioflică a luat medalia de aur la open +50 ani, Dorel Toma a devenit vicecampion Masters 45-49 ani la categoria +90 de kilograme, obținând locul al doilea și la Romanian Grand Prix International Culturism Masters Open, în vreme ce Cezar Tulbure s-a clasat al doilea la Romanian Grand Prix International Culturism Clasic 45-49 ani și locul al treilea la Masters Clasic. Pe treapta a treia a podiumului de premiere au mai urcat Florin Hudișteanu, la Masters 45-49 ani categoria 80 de kilograme și la Masters Clasic Physique Open, Florin Andrei Ghiță, la seniori BB Clasic, și Adelina Mihalache, la senioare Bikini Fitness.